Bilanțul incidentului aviatic care a afectat un zbor între Londra și Singapore a crescut, conform datelor oferite miercuri, 22 mai, de medicii care au tratat pasagerii avionului afectat de turbulențe majore.
Astfel, 20 dintre persoanele care se aflau la bordul avionului companiei Singapore Airlines se aflau la terapie intensivă în spitale din capitala thailandeză. Incidentul a provocat moartea unui pasager şi rănirea altor 104.
Boeing-ul 777, care efectua zborul SQ321, a trecut prin turbulenţe extreme şi bruşte la o altitudine de 11.000 de metri, când se afla deasupra Myanmarului, la zece ore după ce decolase de la Londra.
Avionul, cu 211 pasageri şi 18 membri ai echipajului la bord, s-a ridicat brusc şi apoi a plonjat de mai multe ori. Un pasager britanic în vârstă de 73 de ani a murit.
This is the moment a flight attendant was thrown to the ceiling of the plane after violent turbulence.
Ten people had minor injuries on the flight from Pristina to EuroAirport Basel.
June 17, 2019
Grupul medical Samitivej a declarat miercuri, 22 mai, pentru AFP că a tratat 85 dintre victime, dintre care 20 sunt la terapie intensivă. Este vorba de persoane din Australia, Marea Britanie, Hong Kong, Malaezia, Noua Zeelandă, Singapore şi Filipine.
Potrivit unui comunicat al Departamentului filipinez al Muncii, un pasager filipinez, un inginer informatician care lucrează în Singapore, a suferit o fractură la nivelul gâtului, iar starea sa a fost considerată "sensibilă", dar stabilă de către medici.
Într-un mesaj video, directorul general al Singapore Airlines, Goh Choon Phong, a prezentat condoleanţe familiei celui decedat şi a spus că îi pare "cu adevărat rău pentru experienţa traumatizantă" a celor aflaţi la bord.
Premierul din Singapore, Lawrence Wong, a transmis la rândul său "cele mai profunde condoleanţe" rudelor pasagerului care şi-a pierdut viaţa. Acesta se numea Geoff Kitchen şi era directorul unui teatru de lângă Bristol, în Marea Britanie.
Relieved to hear that 131 passengers and 12 crew onboard Singapore Airlines flight SQ321 have safely returned to Singapore early this morning. We will conduct a thorough investigation. On behalf of 🇸🇬, I thank the authorities in 🇹🇭 for their support.
May 22, 2024
Un angajat al Thai Airways a declarat pentru AFP că a văzut la aeroportul din Bangkok "peste 10" ambulanţe care se grăbeau să ajungă la faţa locului. Personalul aeroportului a separat pasagerii în patru grupuri în funcţie de starea lor de sănătate, a declarat bărbatul, care şi-a dat doar prenumele, Poonyaphat.
Miercuri, 131 de pasageri traumatizaţi şi 12 membri ai echipajului - majoritatea celor aflaţi la bordul Boeing-ului - au ajuns în cele din urmă în Singapore cu un alt zbor. Ei au fost întâmpinaţi de rudele îngrijorate, dar niciunul nu a dorit să vorbească cu jurnaliştii.
Dintre pasageri, 56 erau australieni, 47 britanici şi 41 singaporezi, a precizat compania aeriană.
Malaezia a precizat că nouă dintre cetăţenii săi se află în spital, dintre care unul în stare critică, dar stabilă.
"Am fost aruncat în tavan şi apoi, când avionul a căzut brusc, am păţit acelaşi lucru", a povestit miercuri un pasager pentru presa locală australiană, după ce a ajuns la Sydney, destinaţia sa finală. "Am căzut apoi destul de tare, iar micul meu dejun s-a împrăştiat. O parte din echipaj servea micul dejun tuturor şi ei, săracii, au fost cel mai grav răniţi", a adăugat el.
Singapore a trimis o echipă de anchetatori la Bangkok, iar Wong a dat asigurări că ţara sa "lucrează îndeaproape cu autorităţile thailandeze" şi că va efectua "o anchetă amănunţită".
"Este prea devreme pentru a şti exact ce s-a întâmplat. Dar nu cred că pasagerii îşi iau suficiente măsuri de precauţie", a declarat pentru AFP Anthony Brickhouse, un expert american în siguranţa aviaţiei. "De îndată ce semnalul a fost dat, majoritatea şi-au desfăcut imediat centurile de siguranţă", a spus el.
Oamenii de ştiinţă explică faptul că schimbările climatice sunt susceptibile să provoace mai multe turbulenţe, invizibile pentru radar. Potrivit unui studiu realizat în 2023, durata anuală a turbulenţelor a crescut cu 17% între 1979 şi 2020, iar cea a turbulenţelor severe, care sunt mai rare, cu peste 50%.